โรงพยาบาลราชวิถี เปิดคลินิกสุขภาพผู้สูงอายุ นอกเวลาราชการ ให้บริการดูแลรักษาผู้สูงวัยอย่างต่อเนื่องทุกมิติ
นายแพทย์ ธงชัย กีรติหัตถยากร อธิบดีกรมการแพทย์ กล่าวในงานเปิด “คลินิกสุขภาพผู้สูงอายุ นอกเวลาราชการ” ของโรงพยาบาลราชวิถี ว่า ประเทศไทยกำลังเข้าสู่สังคมผู้สูงอายุแบบสมบูรณ์ ทุกภาคส่วนต้องเตรียมพร้อมในการรับมือกับสังคมผู้สูงวัยเพื่อให้ผู้สูงอายุสามารถดำรงชีวิตอยู่ได้อย่างมีคุณค่าและมีคุณภาพ การจัดตั้งคลินิกผู้สูงอายุนอกเวลาราชการ เป็นอีกหนึ่งช่องทางที่ช่วยให้ผู้สูงอายุสามารถเข้าถึงบริการสาธารณสุขได้อย่างสะดวกมากยิ่งขึ้น โดยจะมีการตรวจสุขภาพที่จำเป็นสำหรับผู้สูงอายุ ประเมินความเสี่ยงของโรคที่มักจะเกิดขึ้น การดูแลรักษา รวมถึงการป้องกันปัญหาสุขภาพที่เกิดขึ้นในผู้สูงอายุครอบคลุมทุกมิติด้านนายแพทย์ จินดา โรจนเมธินทร์ ผู้อำนวยการโรงพยาบาลราชวิถี กล่าวว่า ปัจจุบันโรงพยาบาลราชวิถีมีผู้สูงอายุมาใช้บริการเป็นจำนวนมากและมีแนวโน้มเพิ่มสูงขึ้น ซึ่งการให้บริการเฉพาะเวลาราชการ ทำให้ญาติหรือครอบครัวไม่สามารถพาผู้สูงอายุมาพบแพทย์ได้ ส่งผลให้การรักษาไม่ต่อเนื่อง หรือการที่ผู้สูงต้องเดินทางมาพบแพทย์เพียงลำพัง ผู้สูงอายุอาจจะจดจำข้อมูลการรักษาได้ไม่ครบถ้วน ทางโรงพยาบาลจึงมีแนวคิดการเปิดคลินิกสุขภาพผู้สูงอายุนอกเวลาราชการเพื่อแก้ปัญหาดังกล่าว สำหรับคลินิกสุขภาพผู้สูงอายุ นอกเวลาราชการ โรงพยาบาลราชวิถี จะเปิดให้บริการในวันเสาร์ ตั้งแต่เวลา 08.00 น.-12.00 น. สามารถติดต่อเข้ารับบริการได้ตั้งแต่วันนี้เป็นต้นไป